**LEES: PSALM 85**

**LUISTER, WANT UITKOMS IS NABY**

**1. Verwilderd en deurmekaar**

Ek is seker uit elkeen hier se eie ervaring sal julle saamstem dat ons as gelowiges ook maar dikwels sukkel om sin te maak van ons wêreld. En ek dink baiekeer is dit juis *omdat* ons gelowiges is dat ons sukkel om sin te maak van ons wêreld. Ek bedoel, ons ervaring van ons lewe en ons wêreld stem nogal soms nie ooreen met wat ons as gelowiges sou verwag nie. Dit wat ons beleef en dit wat ons verwag kom baie keer nie by mekaar uit nie. Dink ‘n bietjie aan ‘n toeris wat die eerste keer in ‘n vreemde stad kom en die eerste keer uit die stasiegebou uitstap die strate in. Jy het ‘n kaart van die stad en van die moltreinstelsel by jou, maar soos wat jy daar buite die stasie staan kry jy nie die kaart om ooreen te stem met wat jy om jou sien nie. Die twee prentjies pas nie bo op mekaar nie. Jy weet nie mooi wat lê in watter rigting nie. Jy is gedisoriënteer en jy draai verward in die rondte om te kyk of jy iets kan sien wat jy ook op die kaart kan opmerk.

Maar is dit nie juis baie keer ‘n prentjie van ons as gelowiges se lewe nie? Wel, dit is in elk geval die gevoel wat hier in hierdie eerste deel van Psalm 85 weergegee word. Aan die een kant het ons as gelowige mense ‘n kaart van hoe ons verwag die wêreld moet wees. Die kaart is aan ons gegee - kom ons sê dis aan ons geopenbaar - in die Bybel dat die wêreld goed is, en dat God die wêreld nuut maak. Luister hoe staan dit hier: “U was goed vir u land, Here, U het aan die nageslag van Jakob ‘n nuwe toekoms gegee; U het u volk sy sonde nie toegereken nie, hom al sy skuld kwytgeskeld.” So ons het die goeie nuus gehoor van ‘n goeie God wat daar is en saam met Wie ons kan lewe, en dis wat ons nou probeer doen. Dis die kaart wat ons in die hand het.

Maar hoe rym dit nou met wat ons dikwels ervaar? Net die volgende vers vra die psalmdigter: “Sal U dan vir altyd kwaad bly? Sal U dan u toorn van geslag tot geslag laat voortduur? Wil U nie weer die lewe vir ons nuut maak sodat u volk hulle vreugde in U kan vind nie?” As dit ons kaart is, hoe ervaar ons dan nou dat die Here vir ons kwaad is? Ons kry nie die kaart gepas op dit wat ons rondom ons sien nie. As jy eerlik moet wees met jouself en oor jou ervarings vandag – waar in jou lewe sukkel jy om die kaart en die omgewing met mekaar te laat ooreenstem? Waar sukkel jy op hierdie stadium om te ervaar dat God goed is vir jou in jou omgewing, en dat God nie kwaad is en wil straf nie? Het dit dalk met jou gesondheid te make, met jou liggaam? Het dit dalk met jou verhoudings te make? Met jou herinnerings? Met jou finansiële omstandighede? Waar sukkel jy om die kaart en die omgewinge met mekaar te laat rym?

**2. Teenstellings**

Later gee die psalm vir ons verdere woorde om te beskryf wat ons baiekeer ervaar. In vers 11 praat die psalm van liefde en trou wat mekaar ontmoet, geregtigheid en vrede wat mekaar omhels. Maar hierdie bymekaarkom van goed is baiekeer wat ons juis sukkel om te ervaar of om reg te kry in ons lewens, is dit nie? Baiekeer ervaar ons dat liefde en trou mekaar *nie* ontmoet nie. As dit gaan oor liefdesverhoudings dan wil baie mense vandag liefde hê, maar nie noodwendig trou nie; hulle is bang vir trou en die verantwoordelikheid wat daarmee saamgaan. Aan die anderkant, as hulle dan nou trou belowe het dan is daar na ‘n ruk nie meer liefde nie. Meer in die algemeen - ervaar mens nie in jou lewe dat daar baie dinge is wat jou liefde trek, en ook baie dinge wat jou trou verg nie? En die goed trek jou in verskillende rigtings en jy voel versplinterd. Selfde met geregtigheid en vrede. Dis baiekeer moeilik om vrede en geregtigheid sáám te hê. Een standpunt sê jy moet vrede afdwing deur mag. Maar dan is daar mense en groepe wat ervaar dat hulle deur die magte verontreg word. Aan die anderkant, as jy almal heeltyd regverdig behandel het jy soms nie vrede nie, want daar is altyd ouens wat kanse vat en hulleself ten koste van ander wil bevoordeel.

Ervaar jy hierdie versplinterings in jou lewe ook? Liggaam en gees, werk en lewe, eiebelang en saamleef met ander – selfs net om myself aan die een kant te aanvaar en myself aan die anderkant ook uit te daag om meer te doen en meer reg te kry. *Hoe kry mens die goed bymekaar in jou lewe?*

**3. Luister**

Miskien is ‘n belangrike sleutel vir ons hier in vers 9 van Psalm 85: “Ek wil luister na wat God die Here sê, want sy woord bring vrede vir sy volk, vir die wat Hom getrou dien.” *Ek wil luister...* Opvallend dat dit nou juis die sintuig van gehoor is wat opgeroep word. Wat maak ‘n mens as jy nie mooi gesien kry nie; as jy jou kaart en jou omgewing nie mooi op mekaar gepas kry nie. Dan moet jy luister vir die aanwysings wat kom. Jy moet op ‘n manier nog meer oop en passief raak vir die woord wat na jou toe kom. Soos ‘n toergids wat vir jou sê: “volg my.” Selfs al kan jy nie mooi die bakens sien nie, volg my deur die straatjies en stegies van die stad na jou hotel toe.

Die Here se woord bring vrede vir sy volk. Erens in dit alles is daar ‘n woord, ‘n patroon ‘n misterie wat die teenstellings en teenstrydighede bymekaar bring. Erens, diep binne in alles praat God ‘n woord van vrede. Hierdie woord is daar in ons wêreld, is aan die kom in ons wêreld, en gaan nog heel duidelik gehoor word.

Christene het ‘n naam vir hierdie woord, hierdie diep geheim wat die teenstrydighede van die lewe bymekaarbring. Sy naam is Jesus Christus. Hy is die Een wat liefde en trou bymekaar bring. Wat geregtigheid en vrede saam laat val. Hy doen dit in sy lewe en in sy liggaam. Juis tot in die dood aan die kruis. Tot daar waar mens sou dink die uiterste teenstelling van die lewe is. Maar nou, in sy oorwinning, is daar ‘n woord, ‘n patroon in hierdie wêreld gegee wat die teenstellings met mekaar versoen. En hierdie woord is aan die kom in die wêreld en hierdie woord gaan eendag die duidelikste gehoor word wanneer die volheid van God by ons is. Ons sien dit nog nie alles mooi nie, maar ons weet dis aan die kom.

So wat maak ‘n mens nou, in hierdie tyd van die belofte? Terwyl ons nog wag vir die volheid van God se woord van vrede om aan te breek? Hoe gaan lewe jy nou Maandag met hierdie teenstellings? Daar is twee aansporings vir ons in hierdie psalm, en ons word uitgenooi om hierdie houding ons eie te maak. In die eerste plek: moenie moed opgee nie. Hou vas aan die Here se belofte dat die tyd kom wanneer liefde en trou mekaar ontmoet, wanneer geregtigheid en vrede mekaar omhels. Moenie sinies word oor die lewe en die wêreld nie. Bly wag. In Jesus Christus is daar ‘n woord van vrede gegee, en hierdie woord is aan die kom in sy volheid. En bly bid daarvoor: “Laat ons u troue liefde belewe, skenk ons u reddende hulp Here.”

Maar in die tweede plek: luister. Luister met die ore van die gees. Om werklik diep geestelik te luister is ‘n dissipline wat ‘n mens moet aanleer en beoefen. Op daardie tye in jou lewe wanneer jou kaart en jou omgewing nie met mekaar ooreenstem nie, dan moet jy luister. Die Heilige Gees, die Gids, is daar in jou lewe. God se Gees is altyd daar soos ‘n sagte fluisterstem wat jou aandag wil vestig op Jesus Christus – hy wat die teenstellings in homself versoen, selfs al beteken dit ook ‘n dood en ‘n opstanding. Maar daarvoor moet ek luister. Dit beteken ek moet tyd maak vir stilte. Ek moet tyd maak om aandag te gee. Ek moet tyd maak om diep na te dink oor die lewe. In kort, ek moet tyd in gebed spandeer. Gebed is nie net om behoeftes en nood voor die Here te bring nie. Dit is dit ook, ja. Maar gebed is veral wag en luister. Geestelik aandag gee. Die ou woord daarvoor is om te waak. Want die Here sal voorspoed skenk, soos vers 13 sê. En ons land sal sy oes gee. Die geregtigheid sal Hom vooruitgaan en ‘n pad maak vir sy koms. Die vraag is of ek en jy luister hiervoor... en of ons geestelik wakker is.

AMEN